Микеланджело Буонароти
Ако жарта бе равна с красотата…

Превод от италиански: Драгомир Петров, 1970

chitanka.info

Ако жарта бе равна с красотата…[0]

Ако жарта бе равна с красотата,

която от очите Ви изгрява,

и Северът при Вашата поява

с леда си би горял като главнята.

Но нежна със злините ни, съдбата

отнема онова, което дава,

чрез Вас от взора и успокоява

живота ни горчив върху земята.

По-низш е огънят от хубостта Ви,

че само оня пламва и залюбва

небето, за когото то е ясно.

Такъв, синьоре, възрастта ме прави;

и не за Вас ли ме жарта погубва,

не съм способен да изгарям бясно.

[0] И този сонет е вдъхновен от приятелството с Кавалиери. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.